google/wiki40b huggingface dataset:
Interkommunalt plansamarbeid

Interkommunalt plansamarbeid eller (interkommunal planlegging) er i henhold til plan- og bygningsloven § 9-1.
«To eller flere kommuner bør samarbeide om planlegging etter denne lov når det er hensiktsmessig å samordne planleggingen over kommunegrenser. Samarbeidet kan omfatte alle kommunale plantyper.
Interkommunalt plansamarbeid kan igangsettes som gjennomføring av regional planstrategi. Regional planmyndighet eller statlige myndigheter kan anmode kommunene om å innlede et slikt samarbeid når det anses nødvendig for å ivareta hensyn og løse oppgaver som går ut over den enkelte kommune.
Når det anses nødvendig for å ivareta og løse nasjonale og viktige regionale hensyn og oppgaver, kan departementet pålegge kommuner å inngå i et slikt plansamarbeid. Herunder kan det bestemme organisering av plansamarbeidet, om hvilke oppgaver samarbeidet skal gjelde og om hvilket geografisk område det skal omfatte. Før slike bestemmelser gis, skal vedkommende kommuner ha hatt anledning til å uttale seg.»
Gösta Hammarlund

Ungdom

Gösta Hammarlund var sønn av skipsreder Fred. Olsen. Han var født utenfor ekteskap, og bodde den første delen av sitt liv i Stockholm hos familien Hammarlund. I 1916 flyttet han til Oslo, der han fikk handelsutdannelse og sin første yrkespraksis. Han arbeidet fra 1925 til 1937 som shipping-agent i rederiet Fred. Olsen & Co., både på Tenerife og i Oslo.

Avistegning

Gösta Hammarlund var selvlært som tegner. I 1940 ble han kalt til Dagbladet av nyhetsredaktør Gunnar Larsen, og han lagde  tegneserien Jungle-Jack, en parodi på andre serier som Fantomet og Tarzan, men ble seinere samme år fast avistegner etter Thoralf Klouman. Han hadde sin daglige tegning på side tre, der han med karakteristisk løs strek og typiske Oslo-tekster kommenterte hverdagens hendelser. Han tegna også portretter til lørdagsintervjuene, samt konsert- og teatertegninger, og skreiv en periode petiter under signaturen «Flaneur».

Bøker

Gösta Hammarlund utgav romanen Møte med fru Brontze i 1939 og flere samlinger med avistegningene sine. Han illustrerte en lang rekke bøker, blant annet C. Brahms' og S. J. Simons Et fornemt hus (1947), Ludvig Holbergs Jeppe på Bjerget (1962), Gunnar Larsens Berømte elskovspar (1951) og flere bøker av Johan Borgen, Peder W. Cappelen, Vidar Sandbeck og flere.

Kunst

Hammarlunds daglige kommentartegninger i Dagbladet gjorde ham til en institusjon innen norsk avistegning, og Hammarlund mottok den høythengende journalistutmerkelsen Narvesenprisen i 1969. I 1978 ble han dessuten tildelt Oslo bys kulturpris. Han er representert i Nasjonalgalleriet, Ringve Museum, Norsk kulturråd og  Kunst på Arbeidsplassen og har flere tegninger på Theatercafeen i Oslo og i Fred. Olsens skip «Blendheim» og «Braemar». Han hadde separatutstilling i Kobberstikksalen, Nasjonalgalleriet i 1969 og i Munchmuseet i forbindelse med 75-årsdagen hans i 1978.
Norsk Forening Mot Antisemittisme

Norsk Forening Mot Antisemittisme er en norsk organisasjon hvis formål er å arbeide mot antisemittisme. Initiativet ble tatt av Jo Benkow, og organisasjonens første leder var Kristoffer Gjøtterud, men ledes i dag av Christine Mohn. Andre prominente personligheter som har jobbet med organisasjonen er Jahn Otto Johansen, Einhart Lorenz, Tor Bach og Henrik Lunde. Organisasjonen er i dag lite aktiv, men har tidligere utarbeidet blant annet det de omtaler som en vaksinepakke mot antisemittisme til bruk i skolen.
På det venstreradikale nettstedet Klassekampen-forum har det til tider vært satt fram krass kritikk av NFMA. En rekke debattanter anklaget organisasjonen for å gå langt i retning av å blande antisemittisme med kritikk av sionismen, og dermed gjøre seg til representanter for Israel-lobbyen. Selv om organisasjonen blant annet på sine nå nedlagte nettsider hevdet at selv legitim kritikk av Israel bidrar til å legitimere overgrep mot jøder i og utenfor Israel, presiserte de samtidig at de skiller mellom kritikk av Israel og antisemittisme.
Lebed-klassen

Lebed-klassen LCAC (Prosjekt 1206 Kalmar) var en sovjetisk klasse luftputefartøyer brukt for landsettingsoperasjoner. Klassen fikk navnet «Lebed» av NATO.
Det ble bygget 20 stk fra 30. desember 1972 til 31. januar 1974.
IKA Hordaland

IKA Hordaland (Interkommunalt arkiv i Hordaland (IKAH, Ikah. Kjært barn har mange navnt)) er en virksomhet organisert med hjemmel i lov om interkommunale selskaper. Samarbeidet ble starta i 1987 og hadde i begynnelsen 19 eierkommuner. I 1994 økte tallet på eiere til 32 kommuner, men det var først i år 2000 at samarbeidet ble gjort om til et interkommunalt selskap. Eierkommunene betaler årlig inn tilskudd til driften basert på folketallet. Selskapet sitt øverste organ er representantskapet der alle eierkommunene er representert. De velger et styre som forvalter selskapet og er ansvarlige for at dette blir drevet i samsvar med selskapet sitt formål, selskapsavtalen, samt retningslinjer vedtatt av representantskapet. Daglig leder har ansvaret for den daglige driften av selskapet.
IKA Hordaland sitt formål er å arbeide for at verdifullt arkivmateriale i eierkommunene blir tatt vare på og sikret som informasjonskilder for samtid og ettertid, og gjort tilgjengelig for offentlige virksomheter, forskning og andre administrative og kulturelle formål, jf. Lov om arkiv § 6 (arkivlova).
Sexologi

Faglig innhold

Moderne sexologi er et fag som omfatter mange spesialiteter og fag og bruker metoder og analyseteknikker fra biologi, medisin, psykologi, statistikk, epidemiologi, pedagogikk, sosiologi og kriminologi.
Faget omfatter menneskelige seksuell utvikling og utvikling av seksuelle mellommenneskelige forhold, samt tekniske forhold omkring seksuelt samkvem og manglende seksuell funksjon, og dessuten seksualitet for spesielle grupper som handikappede, barn og eldre .
Seksuelle former som sykelig seksuell fiksering, misbruk av barn/pedofili, er også del av faget.
Gaël Clichy

Arsenal

Clichy kom til Arsenal sommeren 2003 fra AS Cannes for 250 000 pund. Han var bare 18 år på det tidspunktet og måtte nøye seg med å være læregutt for den engelske landslagsbacken Ashley Cole, som var soleklart førstevalg. Clichy var involvert i 12 Premier League-kamper i 2003/2004 sesongen, noe som var nok til å gjøre ham til tidenes yngste vinner av en Premier League-gullmedlaje.
Da Ashley Cole ble satt ut av spill med en brukket fot i oktober 2005, var det duket for at Clichy skulle få verdifull førstelagserfaring. Med tanke på ryktene som linket Cole til en overgang til Spania, var dette en gyllen mulighet for Clichy til å spille seg til fast plass på laget. Ironisk nok fikk Clichy en nøyaktig lik skade som Cole, og dermed stod Arsenal uten en eneste venstreback.
Clichy returnerte til førstelaget 25. april 2006 i en Champions League-semifinale mot Villarreal. Han kom inn som innbytter for en skadet Mathieu Flamini. Dessverre slo Clichy opp den gamle skaden sin og var ute for resten av sesongen.
Etter mye fram og tilbake ble Ashley Cole solgt i bytte med William Gallas i august 2006, og Clichy ble førstevalg som venstreback. Før Cole ble solgt, stod Clichy bokført med 62 kamper på tre sesonger i Arsenal. I den etterfølgende sesongen spilte Clichy 27 liga- og 13 cupkamper.
2007–08 sesongen skulle bli et glansår for Clichy. Han la skademarerittet bak seg og etter sesongen uttalte Arsène Wenger at den aller største bragden var å fullføre så mange kamper. Clichy presterte jevnt på et høyt nivå gjennom hele sesongen og viste fart, løpskapasitet og vilje til å gå i angrep. Han klarte å være involvert i alle 38 Premier League-kampene, og han startet i hele 37 kamper! Clichy ble kåret til årets venstreback i Premier League. 20. juni 2008 signerte han en ny langtidskontrakt med Arsenal.
I begynnelsen av sesongen 2008/2009 fikk Clichy være kaptein i en vennskapskamp mot Barnet.

Manchester City

4. juli 2011 ble Clichy klar for den engelske klubben Manchester City. Summen ligger trolig på rundt 60 millioner kroner, og franskmannen skrev under på en 4-årskontrakt med klubben.

Frankrike

Clichy har spilt 10 obligatoriske kamper for Frankrikes U-21 landslag. I 2007 ble han tatt med i den franske seniortroppen, men spilte ingen kamper. 10. september 2008 fikk Clichy sin debut i en VM-kvalifiseringskamp på hjemmebane mot Serbia som endte med 2-1 seier. Han spilte også i vennskapskampen mot Tunisia som endte med 3-1 seier.

Nær-døden-opplevelse

Da Clichy var ung var han utsatt for en ulykke som førte til at fingeren hans ble revet av. Han hadde en syv timer lang operasjon for å sy den på igjen, men midt i operasjonen stoppet hjertet hans å slå på grunn av et problem med lungene. Etter 15 sekunder startet det igjen. Legene beskrev det som et mirakel at Clichy overlevde.
Byfornøyelse

Om programmet

Programmet ble godt mottatt av TV-anmelderne.«På høyde med Dan Børge Akerøs SenFredag på sitt aller beste», mente en VGs anmelder.
Phalotini

Utseende

Middelsstore (ca. 1 centimeter), slanke trebukker, fargen varierer en god del men overflaten er ganske matt.

Utbredelse

Gruppen er utbredt i Australia.
Birthdaysongs

Birthdaysongs er et musikkalbum med Blister, utgitt i 2008.
Tracy oljekraftverk

Tracy oljekraftverk er et oljekraftverk i provinsen Quebéc i Canada. Det har en installert produksjonskapasitet på 600 MW fordelt på 4 like store kokere / turbiner. Anlegget ble utbygd i 1964–1968. Brenselstypen er tungolje.
Gimse Idrettslag

Fasiliteter og virksomhet

Klubben ble startet etter at flere boligfelt var utbygd i området.

Idrettsanlegg

Klubbens hjemmebane er Brekkåsen stadion. Anlegget er heleid av idrettslaget og består av en 11-er kunstgressbane (åpnet høsten 2010), samt en 9-er kunstgressbane (åpnet høsten 2013). Klubben har også eierandeler i Bankhallen (åpnet høsten 2012).

Idrettsgrener

Hovedaktiviteten er fotball og klubben har i tillegg en allidretts- og trimavdeling. Håndball- og skiavdelingen er i dag underlagt Melhus Idrettslag. En periode på 80-tallet hadde man også en egen alpint-avdeling, med et eget anlegg i Olastubakken nedenfor Trøndertun Folkehøgskole.
Gimse Idrettslag ble våren 2015 sertifisert som Kvalitetsklubb av Norges Fotballforbund.

Herrefotball

Under klubbens første sesong i 1978 spilte seniorlaget i 6. divisjon, men rykket ned og spilte i 7. divisjon sesongen etter, den daværende laveste divisjonen i Trøndelag Fotballkrets.
I 1995 spilte Gimse i 3. divisjon, noe som fortsatt er klubbens beste plassering i divisjonssystemet. Det ble med den ene sesongen i 3. divisjon og de kommende årene tilbrakte klubben i 4. divisjon og 5. divisjon. 
Omleggingen av divisjonssystemet i norsk fotball i 2010 førte til at seniorlaget rykket ned fra 5. divisjon, til tross for en god tredjeplass. Etter to sesonger i 6. divisjon ble opprykket klart etter å ha gått ubeseirede gjennom sesongen 2012.
Gimse endte på andreplass i 5. divisjon i 2013, tre poeng bak opprykkslaget Hitra FK. Man måtte vente til sesongen etter for at målet om opprykk til 4. divisjon endelig skulle bli nådd. Klubben vant sin avdeling i 2014 etter å ha vært en av favorittene til opprykk før sesongen. For første gang siden 2008 ble det spilt fjerdedivisjon på Brekkåsen i 2015. Dette var også første gang Gimse spilte i denne divisjonen etter at 4. divisjon i Trøndelag ble kuttet ned til kun to avdelinger i 2010. Etter to sesonger i 4. divisjon (2015 og 2016) rykket Gimse ned til 5. divisjon som en konsekvens av nok en omlegging i høyere divisjoner. 
A-laget spiller i 6. divisjon avd. 6 sesongen 2019.

Kvinnefotball

Gimse IL har i nyere tid hatt fokus på å utvikle og øke deltagelsen i kvinnefotballen, og har i dag jentelag i alle aldersbestemte klasser og senior.
I 2012 vant klubbens J16-lag Skandia Cup på Lerkendal for første gang i klubbens historie og i 2014 stilte Gimse for første gang et eget damelag i seriespill. I samme periode debuterte nåværende landslagsspiller Ingrid Syrstad Engen på J16-landslaget, klubbens første landslagsspiller før hun senere meldte overgang til Trondheims/Ørn. 
Gimse Kvinner spiller i 3. divisjon i 2019.
Ricardo Domingos Barbosa Pereira

Landslaget

14. november 2015 fikk han sin første landskamp for Portugal mot Russland.
Han ble tatt ut i Portugals tropp til VM i fotball 2018 i Russland.
Erik Schjenken

Ali Farah-saken

Utgangspunktet for saken var at Ali Farah 6. august 2007 ble slått ned av en ghaneser i Sofienbergparken og at ambulansesjåførene, deriblant Schjenken, valgte å ikke ta ham med i ambulansen fordi de trodde han bare var beruset. Saken fikk etterhvert mye medieomtale. 8. april 2008 skrev Schjenken et leserinnlegg i Aftenposten hvor han redegjorde for sitt syn på saken og hvor han ba Ali Farah stoppe jakten på ham og hans kollega. I februar 2009 ga Schjenken ut boken Jeg er ingen rasist om det som skjedde i Sofienbergparken og om tiden etterpå. I denne retter han sterk kritikk mot fylkeslegen i Oslo, flere statsråder, Likestillings- og diskrimineringsombudet og ledelsen på Ullevål universitetssykehus.

Dagbladet dømt for ærekrenkelser

I mai 2011 ble Dagbladet dømt av Oslo tingrett for å ha ærekrenket Schjenken.  Avisen ble dømt til å betale 1 million kroner i oppreisning til Schjenken for ærekrenkende uttalelser. Retten kom til at Dagbladet ikke hadde tilstrekkelig dekning for sine kritiske uttalelser om Schjenken. Dommen ble anket og kom opp i Borgarting lagmannsrett i februar 2012. Dagbladet anket videre til Høyesterett. 5. mars 2014 forkastet Høysterett Dagbladets anke i Schjenken-saken og opprettholdt oppreisningen på 200.000 kroner i tillegg til sakskostnader på én million kroner. I mars 2018 avviste Den europeiske menneskerettsdomstol å behandle klagene fra Dagbladet og Avisa Nordland.

Medieofferfondet

Erik Schjenken ble tildelt 100 000 kroner fra Medieofferfondet. Fondet, som er opprettet av investor Øystein Stray Spetalen, mente ingen andre hadde blitt så urimelig behandlet i mediene i 2008 som Schjenken.

Overeksponert

I 2011 var Schjenken en av fire personer som ble intervjuet i NRKs serie Overeksponert, som handlet om personer som fikk et kritisk søkelys på seg i media. De andre var Anne Alvik, Manuela Ramin-Osmundsen og Gerd-Liv Valla. I intervjuet forteller han hvordan han opplevde medieeksponeringen.
Opostega salaciella

Utseende

En liten (vingespenn 8 – 12 mm), snøhvit møll. Antennens første ledd er kraftig utvidet og danner et "øyelokk" over fasettøyet. Antennen er trådformet, lysbrun og ca. 4/5 så lang som forvingen. Det innerste, kraftig utvidete leddet er snøhvitt. Hodet, forkroppen og vingene er alle skinnende hvite. I den ytre del av forvingen (der vingefrynsene begynner) kan det være en svak, gulaktig tverrstripe som ikke når helt fram til framkanten. Bakkroppen er brungrå med hvit haledusk.

Levevis

Den lever i tørre, åpne områder. Larvene lever på småsyre (Rumex acetosella) og krushøymol (Rumex crispus), kanskje også andre syrer, trolig inne i stenglene. De voksne sommerfuglene flyr i kveldingen i juni – august og kommer gjerne til lys.

Utbredelse

Den er utbredt over det meste av Europa østover til den asiatiske delen av Tyrkia. I Norge forekommer den nord til Sogn og Fjordane.
Begumpet lufthavn

Begumpet lufthavn (ICAO: VOHY), også kalt Hyderabad lufthavn, er en lufthavn ved storbyen Hyderabad i delstaten Telangana i India. Den har vært benyttet til både sivile og militære formål og var, inntil åpningen av Rajiv Gandhi internasjonale lufthavn i 2008, hovedlufthavn for Hyderabad. 
Flyplassen ble anlagt på 1930-tallet og var viktigste lufthavn i staten Hyderabad, før denne ble innlemmet i India i 1948. En ny terminalbygning ble reist i 1937. Staten Hyderabads flyselskap Deccan Airways trafikkerte ut fra Begumbet lufthavn. Før dette selskapet ble etablert, var flyplassen ble også benyttet av Hyderabad State Aviation Club, jernbanens Air Transport Service og Tata Airlines.
Under andre verdenskrig ble No. I Elementary Training School lagt til Begumpet lufthavn for å trene piloter til det indiske luftforsvaret.
Norsk Aarbok

Norsk Aarbok kom ut første gang i årene 1920–39 etter initiativ fra Torleiv Hannaas, som redigerte årboka fram til han døde i 1929. Gustav Indrebø og Lars Eskeland redigerte 1930-årgangen sammen; siden var Indrebø redaktør alene. Norsk Aarbok kom med i alt 19 årganger (ikke 1937) til og med 1939. Årboka stoppet med ufred og okkupasjon.
Boka var et viktig skrift for målrørsla, og et samlingsmerke for målfolk som holdt på den klassiske nynorsken, høgnorsken.
I 2005 kom så første årgang av årboka i en ny rekke, nå som Norsk Årbok. Utgiver er Høgnorskringen.
Pretend

«Pretend» er en amerikansk populærmusikksang, skrevet i 1952 av Lew Douglas, Cliff Parman og Frank Levere.
Den best kjente innspillingen, med Nat King Cole, ble utgitt på singlen Capitol 2346. Han spilte inn sangen på nytt til sitt LP-album, The Nat King Cole Story (1961).
Innspillingen med Ralph Marterie ble utgitt på singlen Mercury 70045.
Innspillingen med Eileen Barton ble utgitt på singlen Coral 60927.
Sangen ble deretter innspilt av Tab Smith og Carl Mann. Manns versjon ble utgitt på singlen Philips International 3546 i 1959.
Alvin Stardusts coverversjon, som i stor grad var basert på Carl Manns versjon, ble en populær hit i Storbritannia i 1981.

Svensk versjon

Ingrid Rimson har skrevet en svensk tekst. Den svenske tittelen er «Farväl, men kom tillbaka snart».
Kazuko Hironaka

Landslaget

Kazuko Hironaka spilte 21 landskamper for Japans kvinnelandslag. Hun ble tatt ut i Japans tropp til Asiamesterskapet i fotball for kvinner 1986 og 1989.
Hull classification symbol

Hull classification symbol er et system for identifisering av skipstyper i Den amerikanske marinen. Mange andre europeiske mariner og Samveldet av nasjoner bruker et lignende system med pennantnummer. Et hull classification-symbol består alltid av minst to bokstaver og et eller flere tall. Kombinasjonen av bokstaver og tall gir en unik identifisering av skipet.
Dersom skip gjennomgår omfattende ombygginger eller får helt nye oppgaver, kan det også få nytt symbol. Siden systemet ble tatt ibruk i 1907 har det blitt forandret flere ganger, og skip kan ha fått nye symbol på grunn av omorganiseringer uten at det er gjort ombygginger. I 1975 gjennomførte den amerikanske marinen en omfattende omklassifisering av kryssere, fregatter og eksortefartøyer slik at systemet samsvarte med klassifiseringer brukt av andre nasjoner.
Skip som har et hull classification-symbol som begynner med W, tilhører Den amerikanske kystvakten. Skip som har et hull classification-symbol som begynner med T- tilhører Military Sealift Command og har stort sett sivilt personell ombord.
Mange av symbolene i tabellen under er ikke lenger i aktiv bruk i den amerikanske marinen.
Top Notch

Top Notch er gruppa Warlocks' andre album og ble gitt ut i 1997. Dette er det albumet gruppa slo igjennom med. Denne ble produsert av Tommy Tees Tee Productions.
Politireformen i Danmark

Politireformen i Danmark ble vedtatt den 4. november 2006 i Folketinget av regjeringen, Dansk Folkeparti, Socialdemokraterne, Det Radikale Venstre og SF. Reformen var en flerårsavtale for politiet og Anklagemyndigheten 2007–2010, som blant annet etablerte de økonomiske rammer for gjennomføringen av politireformen.
Politireformen var den mest omfattende og gjennomgripende reform av dansk politi i nyere tid. Formålet med reformen var å styrke og utvikle politiets evne til å løse oppgaver i overensstemmelse med fremtidens krav.
Aegus (s.str.) puncakensis

Utseende

En middelsstor (ca. 15-20 millimeter), avlang, noe flat, halvblankt svart hjortebille. Hannen har stort, bredt hode og middelsstore, slanke, sigdformede kjever med en butt tann ved roten. Hannens hode er fint og spredt punktert. Pannen er bredt innskåret foran. Hodet er litt utvidet bak fasettøynene, med en liten valke. Pronotum er avrundet rektangulært, mye bredere enn langt, ganske blankt, nokså tett og kraftig punktert. Dekkvingene er jevnbrede med kraftige punktstriper, kraftig punkterte ved roten og langs ytterkanten. Beina er brune. Hunnen er mindre enn hannen uten forstørret hode og kjever, kroppen er tett og kraftig punktert og nokså blank.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt på Sulawesi.
Hinton St. Mary

Historie

Sognekirken, dedikert til apostelen Peter, har et tårn fra 1400-tallet. Herregårdshuset (Manor House) rett ved siden av kirken ble en tid eid av nonnene fra klosteret Shaftesbury Abbey.
Landsbyen er mest kjent for en romersk mosaikk som ble funnet der. Den har et bilde av Kristus, og er utstilt i British Museum.
Landsbyen har en liten offentlig hage som ble anlagt av BBC for programmet Ground Force.
Scapexocentrus

Levevis

Larvene inne i små greiner og kvister.

Utbredelse

Arten er utbredt i Laos.
Alice Babs

Oppvekst

Alice Babs vokste opp i Västervik i Småland. Hennes far Jean Nilson var kinopianist der og moren Hildur Nilson var sanger. 
En gang i 1937 da Alice var på hjemvei med Gamleby-båten etter å ha underholdt på private fester i Stockholm sammen med faren, fikk sangpedagogen Lina Boldemann tilfeldigvis høre henne jodle og synge. Hun ble så imponert at hun tok kontakt med moren og tilbød henne portvaktarbeid og bosted i Stockholm for at den unge begavelsen skulle få mulighet til å ta sangleksjoner der. Mor og datter flyttet til Stockholm slik at Alice kunne utvikle sangtalentet sitt.
Rektoren på skolen der hun gikk som 15-åring, oppfordret henne til å skaffe seg et kunstnernavn. Da hadde Alice allerede fundert på for eksempel Lice Nils, Alice Son og Ali Nilson. Hun hadde begynt å lage plateinnspillinger på det tidspunktet, og spurte innehaveren av platestudioet «Din egen röst», Dagmar Sandström, til råds. Sandström foreslo Babs med begrunnelsen «du ser ut att heta Babs».

Gjennombrudd og videre karriere

Alice Babs fikk sitt gjennombrudd med filmen Swing it, magistern! fra 1940, der tittelsangen ble en stor slager. Sangen Regntunga skyar fra samme film ble også populær. Senere fulgte et titalls filmer. I 1950- og 1960-årene spilte hun med danskene Svend Asmussen og Ulrik Neumann i vokaltrioen Swe-Danes samt på innspillinger med norske Bjarne Nerem og Andreas Skjold. I 1958 var hun Sveriges første deltaker i Eurovision Song Contest, der hun fikk en fjerdeplass med sangen Lilla stjärna. Internasjonalt samarbeidet hun i 1963 med Duke Ellington, som skrev den tredje del av Sacred Concerts for Babs. Andre samarbeid var med den svenske pianisten Charlie Norman og revyforfatteren og musikeren Povel Ramel.

Senere år

Hennes siste besøk til Norge var under Oslo Jazzfestival i 2004, med forestillingen «Tribute to Duke Ellington» sammen med Kjell Öhman. Der opptrådte hun også med datteren Titti Sjöblom (født 1949) på vokal og svigersønnen Ehrling Eliasson på gitar.
Stenocrates

Utseende

Middelsstore (gjerne 10-20 millimeter), avlangt ovale biller. Kroppen kan være rødlig eller svart. Disse artene mangler horn på hodet, som er forholdsvis bredt og firkantet. Antennene har 10 ledd. I motsetning til de fleste andre Cyclocephalini har ikke hannene forstørrede klør på forføttene. Pronotum er grovt men spredt punktert, dekkvingene har grove punktrader. Beina er temmelig kraftige, leggene med butte tenner på yttersiden. Artene ligner hverandre sterkt og kan ofte bare skilles ved å undersøke hannenes kjønnsorganer.

Levevis

Nesten ingeting er kjent om disse billenes levevis, og larvestadiet er helt ukjent. De voksne billene kommer gjerne til lys.

Utbredelse

Artene er utbredt i Sør- og Mellom-Amerika, fra Mexico i nord til Argentina i sør.